Anexa 2 la HCF din 23.01.2025

**REFERAT JUSTIFICATIV**

**CU PRIVIRE LA PROPUNEREA DE ACORDARE A TITLULUI DE**

**DOCTOR HONORIS CAUSA**

**AL UNIVERSITĂȚII “DUNĂREA DE JOS” DIN GALAȚI**

**DOMNULUI PROF. UNIV. DR. VICTOR TIBERIUS**

 Prin prezentul referat propunem *Senatului Universității ”Dunărea de Jos” din Galați* acordarea titlului onorific de Doctor *Honoris Causa* al *Universității ”Dunărea de Jos” din Galați*, pentru contribuţia sa profesională si științifică, domnului Prof. univ. dr. Victor TIBERIUS, Universitatea Potsdam din Germania.

Aceasta propunere are la bază realizările remarcabile în domeniul socio-economic, prestigiul profesional şi uman de care se bucură în comunitatea activităţii academice la nivel global.

**Contribuțiile academice**

Prof. univ. dr. Victor Tiberius se remarcă printr-un parcurs profesional de excepție. Deține două titluri de doctorat: unul în Științe Economice de la Universitatea Tehnică din Braunschweig (Germania), obținut cu distincția Magna Cum Laudae, și un altul în Științe ale Educației de la Freie Universität Berlin (Germania), cu aceeași distincție. De asemenea, a urmat programe de educație executivă la instituții prestigioase precum Universitatea Oxford, INSEAD, London School of Economics și Massachusetts Institute of Technology (MIT).

Domnul Prof. Victor Tiberius activează ca Profesor de Strategie și Antreprenoriat la Universitatea Potsdam din Germania și deține poziții de cercetare și predare la instituții de renume internațional. Activitatea sa didactică și de cercetare cuprinde domenii variate, precum strategia corporativă, comportamentul organizațional și educația antreprenorială.

**Contribuțiile științifice**

Domnul Prof. Victor Tiberius a publicat până acum peste 80 de articole în reviste de prestigiu cu evaluare inter pares, precum Journal of Business Research, Journal of Business Venturing Insights, Journal of Innovation & Knowledge, Journal of Service Research, Journal of Small Business Management, Leadership Quarterly și Technological Forecasting & Social Science. De asemenea, a scris trei cărți și a co-editat 11 volume. Totodată, a coautorat peste 20 de capitole de carte și numeroase articole în reviste și publicații specializate.

Este membru al mai multor consilii editoriale, incluzând Futures & Foresight Science, Journal of Family Business Management, Journal of Small Business and Enterprise Development, Journal of Small Business Strategy și Review of Managerial Science. Prof. Victor Tiberius este, de asemenea, un recenzor activ pentru numeroase alte reviste de renume internațional.

Impactul cercetării sale este semnificativ la nivelul comunitpății academice globale, având H-index de 25 în Web of Science (link : https://www.webofscience.com/wos/woscc/citation-report/6d54a793-47e4-41ed-98f3-935ac41df50c-0144d61d48), H-index de 39 în Google Scholar (link : https://scholar.google.de/citations?user=uwjx8LEAAAAJ&hl=de) și H-index de 28 în Scopus (link : https://www.scopus.com/authid/detail.uri?authorId=36487153200). Citările lucrărilor sale confirmă influența științifică globală a domnului Prof. Victor Tiberius.

**Contribuții în parteneriat cu Universitatea „Dunărea de Jos”**

Domnul Prof. Victor Tiberius a sprijinit crearea unui laborator de neuromarketing în cadrul Facultății de Economie și Administrarea Afacerilor a Universității „Dunărea de Jos” din Galați. Acest laborator este unic în România, contribuind la dezvoltarea cercetării aplicate și la promovarea inovației în domeniul economic, în general, și marketingului si managementului, în particular. De asemenea, a colaborat și continuă să colaboreze cu cercetători ai universității noastre pentru elaborarea de articole științifice publicate în reviste internaționale.

**Activitatea profesională**

Pe lângă cariera sa academică, domnul Prof. Victor Tiberius a activat în poziții de conducere în diverse organizații. Este Managing Director al DAM Professional School SE și a oferit consultanță strategică în domeniul educației antreprenoriale. Prin aceste poziții, a facilitat dezvoltarea unor proiecte educaționale și a contribuit la formarea unor cadre de specialitate.

**Recunoașterea meritelor**

Prestigiul profesional al domnului Prof. Victor Tiberius este confirmat de numeroasele premii și distincții. Activitatea sa a fost recunoscută prin:

* Recunoașterea ca fiind în top 2% oameni de știință la nivel global conform clasificării realizate de Elsevier;
* Premii pentru cel mai bun articol la conferințe internaționale importante;
* Premiul Wiley pentru cele mai descărcate articole;
* Premiul Emerald Literati pentru articole de impact;
* Nominalizări pentru excelență în predare și educație economică.

**Concluzie**

Având în vedere toate aceste realizări de excepție, propunem acordarea titlului de Doctor Honoris Causa domnului Prof. univ. dr. Victor Tiberius. Această recunoaștere constituie un gest de apreciere pentru contribuțiile sale științifice și profesionale remarcabile care sprijină dezvoltarea academică și inovația în educație.

 În acest sens, propunem următoarea comisie de acordare a titlului onorific de doctor *Honoris Causa* al Universității ”Dunărea de Jos” din Galați:

**Preşedinte:**

Prof. univ. dr. Alexandru Nechifor, Președintele Senatului Universităţii „Dunărea de Jos” din Galați

**Membri:**

Prof. univ. dr. Marian Barbu, Rectorul Universităţii „Dunărea de Jos” din Galați

Prof. univ. dr. Ion Popa, Academia de Studii Economice din București

Prof. univ. dr. Daniela Ancuța Șarpe, Universitatea „Dunărea de Jos” din Galați

Prof. univ. dr. Alexandru Căpățînă, Universitatea „Dunărea de Jos” din Galați

**Membru supleant:**

Prof. univ. dr. Cosmin Dobrin, Academia de Studii Economice din București

**Decan**,

Prof. univ. dr. Mihaela-Carmen Muntean